রসিকতা তার স্বভাব। নিজের পেশা নিয়েও রসিকতা করে প্রদীপ পাল। জিজ্ঞেস করলে বলে, ‘আমি ভাই রঙের মিস্ত্রি। রং মাখানো আমার কাজ। তাতেই ভগবান দুইটা ডাল-ভাতের ব্যবস্থা করিচ্ছে।’ মানুষটির রসিকতাই জীবনের প্রধান অংশ। হাসি ছাড়া কথা নেই। অজাতশত্রু তার সান্নিধ্যে এসে যে কেউ গলে কাদা হয়ে যায়। মিডিয়ায় এক নামে প্রদীপ পাল সবার প্রিয়। নিখুঁত তার কাজ। ভাঙা চোয়ালে কোটরে বসা চোখ। বাঁ চোখটা আবার ট্যারা। কালচে অবয়ব। একবার তাকালে দ্বিতীয়বার তাকাতে ইচ্ছা করে না। সেই মুখে রং মাখানোর পর রঙের মিস্ত্রি প্রদীপের কাছেই হয়ে যায় অচেনা। এই কি সেই মুখ? একটু আগে যার দিকে দ্বিতীয়বার তাকাতে ইচ্ছা করেনি, সেই মুখ এমন আকর্ষণীয় হয়ে রং ছড়াচ্ছে। রঙের কী বাহার! প্রদীপের প্রথম প্রথম ভীষণ বিস্ময় জাগত। এখন অবশ্য গা-সওয়া হয়ে গেছে।